IZVEDBENA UREDBA KOMISIJE (EU) 2022/1862

z dne 4. oktobra 2022

o določitvi seznamov rezerviranih in blokiranih domenskih imen pod vrhnjo domeno .eu v skladu z Uredbo (EU) 2019/517 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/517 Evropskega parlamenta in Sveta z dne 19. marca 2019 o izvajanju in delovanju vrhnjega domenskega imena .eu ter spremembi in razveljavitvi Uredbe (ES) št. 733/2002 in razveljavitvi Uredbe Komisije (ES) št. 874/2004 (1) ter zlasti člena 6(4) Uredbe,

ob upoštevanju naslednjega:

(1) V skladu s členom 6(3) Uredbe (EU) 2019/517 lahko države članice Komisiji uradno sporočijo seznam domenskih imen, ki jih na podlagi njihovega nacionalnega prava ni dovoljeno registrirati (v nadaljnjem besedilu: blokirana imena) ali ki jih države članice lahko registrirajo ali rezervirajo samo na drugi ravni (v nadaljnjem besedilu: rezervirana imena).

(2) Ker se Uredba (EU) 2019/517 uporablja v celotnem Evropskem gospodarskem prostoru, lahko podjetja, ki imajo svoj registrirani sedež, osrednjo upravo ali glavno poslovno enoto na Islandiji, Norveškem in v Lihtenštajnu, organizacije s sedežem na Islandiji, Norveškem in v Lihtenštajnu ter prebivalci Islandije, Norveške in Lihtenštajna registrirajo imena pod vrhnjo domeno .eu. V skladu s tem bi morale države članice na sezname dodati sezname imen, ki jih lahko rezervirajo ali blokirajo Islandija, Lihtenštajn in Norveška.

(3) Komisija je sezname rezerviranih in blokiranih imen prejela od držav članic in pogodbenic Sporazuma EGP prek Odbora za komunikacijo, ustanovljenega z Direktivo (EU) 2018/1972 Evropskega parlamenta in Sveta (2).

(4) Naveden sezname bi bilo zdaj treba sprejeti.

(5) Da bi zagotovili kontinuiteto s prejšnjim pravnim okvirom (3) ter preprečili nepoštene in špekulativne registracije, se oznake ISO alfa-2, ki so mednarodno priznane dvočrkovne oznake za označevanje držav in ozemelj, ne bi smele uporabljati za registracijo domenskih imen neposredno pod vrhnjo domeno .eu.

(6) Komisija se je posvetovala z Evropskim registrom internetnih domen, ki je bil z Izvedbenim sklepom Komisije (EU) 2021/1878 (4) imenovan za register vrhnje domene .eu, da bi izvedla tehnične preglede v zvezi s pravili o delovanju in formatu, ki jih je treba upoštevati, ter izvedla potrebne popravke seznamov.

(7) Prejšnji seznami rezerviranih imen so določeni v Uredbi Komisije (ES) št. 874/2004 (5), kakor je bila spremenjena leta 2005 (6), 2009 (7) in 2015 (8), in se z učinkom od 13. oktobra 2022 ne bodo več uporabljali. Zato bi bilo treba to uredbo uporabljati od navedenega datuma.

(8) Ukrepi iz te uredbe so v skladu z mnenjem Odbora za komunikacije –

SPREJELA NASLEDNJO UREDBO:

Člen 1 1. Imena, navedena v oddelku A Priloge, države članice in pogodbenice Sporazuma EGP, navedene na seznamu, registrirajo ali rezervirajo samo kot domenska imena druge ravni neposredno pod vrhnjo domeno .eu. 2. Imena, navedena v delu B Priloge, se ne registrirajo.

Člen 2 Oznake alfa-2, ki predstavljajo države in ozemlja, se ne uporabljajo za registracijo domenskih imen neposredno pod vrhnjo domeno .eu.

Člen 3 Ta uredba začne veljati 13. oktobra 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 4. oktobra 2022 Za Komisijo predsednica Ursula VON DER LEYEN

(1) UL L 91, 29.3.2019, str. 25.

(2) Direktiva (EU) 2018/1972 Evropskega parlamenta in Sveta z dne 11. decembra 2018 o Evropskem zakoniku o elektronskih komunikacijah (UL L 321, 17.12.2018, str. 36).

(3) Uredba (ES) št. 733/2002 Evropskega parlamenta in Sveta z dne 22. aprila 2002 o izvajanju domene .eu najvišje ravni (UL L 113, 30.4.2002, str. 1), uvodni izjavi 14 in 19, ter Uredba Komisije (ES) št. 874/2004 z dne 28. aprila 2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo (UL L 162, 30.4.2004, str. 40), člen 8.

(4) Izvedbeni sklep Komisije (EU) 2021/1878 z dne 25. oktobra 2021 o imenovanju registra vrhnje domene .eu (UL L 378, 26.10.2021, str. 22).

(5) Uredba Komisije (ES) št. 874/2004 z dne 28. Aprila 2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo (UL L 162, 30.4.2004, str. 40).

(6) Uredba Komisije (ES) št. 1654/2005 z dne 10. oktobra 2005 o spremembi Uredbe (ES) št. 874/2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo (UL L 266, 11.10.2005, str. 35).

(7) Uredba Komisije (ES) št. 560/2009 z dne 26. junija 2009 o spremembi Uredbe (ES) št. 874/2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo (UL L 166, 27.6.2009, str. 3).

(8) Uredba Komisije (EU) 2015/516 z dne 26. marca 2015 o spremembi Uredbe (ES) št. 874/2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo (UL L 82, 27.3.2015, str. 14).